**Csongrád Város Polgármesterétől**

Száma: REF /64-1 / 2023.

Témafelelős: Tóth Irén

**ELŐTERJESZTÉS**

**Csongrád Városi Önkormányzat Képviselő-testületének**

 **2023. június 22 - ei ülésére**

**Tárgy:** Hozzájárulás feladatellátási szerződés megkötéséhez iskola-egészségügyi védőnői ellátás nyújtására.

**Tisztelt Képviselő-testület!**

Az egészségügyi alapellátás és annak részét képező védőnői szolgálat átalakítása folyamatban van. Az egészségügyi alapellátásról szóló 2015. évi CXXIII. törvény (a továbbiakban: Eatv.) szerint a helyi önkormányzatok 2023. június 30. napjáig biztosítják a védőnői ellátást, ezt követően a feladat ellátása a területileg illetékes irányító vármegyei intézményhez kerül, Csongrád-Csanád vármegye esetében a Szegedi Tudományegyetem Szent - Györgyi Albert Klinikai Központhoz.

6/B. § (1) Az állam az egészségügyi alapellátás körében - a települési önkormányzattal együttműködésben - gondoskodik a védőnői ellátásról.

(2) A védőnői ellátás biztosításáért a Kormány által rendeletben kijelölt állami intézményfenntartó szerv - az irányító vármegyei intézmény útján - felelős azzal, hogy

a) az ellátás jogszabályban előírt tárgyi feltételeit az állam a települési önkormányzattal kötött megállapodás útján is biztosíthatja.

23. § (2) Az egészségügyi szolgálati jogviszonyban foglalkoztatott védőnő és a védőnői ellátás körében foglalkoztatott személy tekintetében a munkáltatói jogokat 2023. július 1-től az azt irányító vármegyei intézmény gyakorolja, amely területileg illetékes az érintett védőnői körzet tekintetében.

(4) A települési önkormányzat az általa 2023. június 30. napjáig biztosított védőnői ellátás finanszírozására jogosult.

(5) A települési önkormányzat 2023. július 1. napjával biztosítja az állam számára a 2023. június 30. napján a védőnői ellátásra szolgáló ingó és ingatlan vagyonnak az ingyenes használatát.

Az Országos Kórházi Főigazgatóság OKFŐ/35904-2/2023. iktatási számú levelében tájékoztatást küldött az önkormányzatok részére, miszerint a **Belügyminisztérium iránymutatása alapján,** az Eatv. rendelkezései szerint a területi védőnők kerülnek át az irányító megyei intézményekhez 2023. július 1. napjával, a kizárólag iskolát ellátó védőnők esetében erre későbbi időpontban kerül sor.

Számos területi védőnő iskola-egészségügyi feladatot is ellát, így személyük ugyanaz, viszont az Eatv. 5. § (1) bekezdés e) pontja szerint az iskola - egészségügyi ellátásról az egészségügyi alapellátás körében a települési önkormányzat gondoskodik.

Annak érdekében, hogy a területi védőnő az iskola-egészségügyi feladatait is el tudja látni, megállapodás megkötése szükséges az Önkormányzat és a Szegedi Tudományegyetem között.

5. § (1) A települési önkormányzat az egészségügyi alapellátás körében gondoskodik:

e) az iskola-egészségügyi ellátásról.

Ennek érdekében a Klinikai Központ előkészítette a megállapodás tervezetet, mely jelen előterjesztés 1sz. mellékleteként csatolásra került.

Kérem a Tisztelt Képviselő-testületet az előterjesztés megvitatására és a határozati javaslat elfogadására, a szerződés megkötése érdekében.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Hozzájárulás feladat ellátási szerződés megkötéséhez iskola-egészségügyi védőnői ellátás nyújtására” tárgyú előterjesztést és az alábbi döntést hozza:

Csongrád Városi Önkormányzat Képviselő-testülete hozzájárul az 1 sz. melléklet szerinti tartalommal, az iskola egészségügyi védőnői ellátás nyújtására vonatkozó feladatellátási szerződés megkötéséhez, a SZTE Szent - Györgyi Albert Klinikai Központtal, (székhely: 6725 Szeged, Tisza Lajos krt. 107, adószáma: 19308650-2-06. Képviselő Dr. Lengyel Csaba elnök).

 Felelős:Bedő Tamás polgármester

 Határidő: Azonnal

Erről jegyzőkönyvi kivonaton értesítést kap:

1. Képviselő-testület tagjai
2. Egészségügyi referens és általa az érintettek

Csongrád, 2023. június 20.

 Bedő Tamás

 polgármester

REF /64-1 / 2023. számú előterjesztés 1sz. melléklete

**FELADATELLÁTÁSI SZERZŐDÉS**

iskola-egészségügyi védőnői ellátás nyújtására

( tervezet )

amely létrejött egyrészről **Csongrád Városi Önkormányzat** (székhely: Csongrád, Kossuth tér 7. adószám: 15726896-2-06, **képviseletében Bedő Tamás polgármester**) (a továbbiakban: Önkormányzat**)**

másrészről a **SZTE Szent-Györgyi Albert Klinikai Központ** (székhely: 6725 Szeged, Tisza Lajos krt. 107., adószám: 19308650-2-06, képviselő: Prof. Dr. Lengyel Csaba elnök) a továbbiakban: Egészségügyi Szolgáltató) a továbbiakban együttesen: **Szerződő Felek**) között alulírott napon és helyen, az alábbi feltételek szerint:

1. Szerződő Felek kölcsönösen megállapodnak abban, hogy Egészségügyi Szolgáltató **2023. július 1.** napjától határozatlan időre kötelezettséget vállal iskola-egészségügyi védőnői ellátás biztosítására az egészségügyi alapellátásról szóló 2015. évi CXXIII. törvény 5. § (1) bekezdés e) pontja, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, a 41. § (6) bekezdés, az iskola-egészségügyi ellátásról szóló 26/1997. (IX.3.) NM rendelet (továbbiakban: NM rendelet) és a………………...képviselő-testületének határozata szerinti iskola-egészségügyi szolgáltatás folyamatos, a jogszabályban és az egészségügyi szakmai és etikai szabályokban előírt szakmai színvonalon történő nyújtására.
2. Az NM rendelet 1. § (3) bekezdése alapján az iskola-egészségügyi feladatot ténylegesen, az Egészségügyi Szolgáltatóval kötött egészségügyi szolgálati jogviszonyban ellátó védőnők szakmai irányítását a kollegiális védőnői mentorrendszeren keresztül az Országos Kórházi Főigazgatóság látja el.
3. Az Egészségügyi Szolgáltató köteles az 1.) pontban vállalt feladatok személyi feltételeit biztosítani, továbbá köteles az Önkormányzattal egyeztetni az előrelátható távolléttel járó események (továbbképzés, szabadság, helyettesítés) alatti ellátás formáját. Szerződő Felek rögzítik, hogy a jelen szerződés tárgyát képező feladatellátás teljesítéséhez szükséges eszközöket, valamint a mindenkor hatályos működési engedély szerinti ingatlanokat/telephelyeket az Önkormányzat az Egészségügyi Szolgáltató rendelkezésére bocsátja térítésmentesen, az ingatlanok/telephelyek működtetéséhez kapcsolódó költségeket az Önkormányzat viseli.
4. Az Önkormányzat köteles az Egészségügyi Szolgáltató részére megadni minden olyan információt, amely a kötelezettségeinek teljesítéséhez szükséges.

Egészségügyi Szolgáltató kapcsolattartója:

üzemeltetési kérdésekben: Pozsár Anita klinikai gazdálkodásért felelős elnökhelyettes

tel.: 62/545-619

e-mail: pozsar.anita@gmf.u-szeged.hu

szakmai kérdésekben: Balogh Dénes ápolási igazgató

tel.: 62/545-033

e-mail: balogh.denes@med.u-szeged.hu

Önkormányzat kapcsolattartója:

Tóth Irén

tel: +36 20 777 8351

e-mail: csongrad@csongrad.hu

1. Az Egészségügyi szolgáltató köteles a jogszabályokban foglalt nyilvántartásokat vezetni, a jogszabályok szerinti adatszolgáltatások teljesítéséről gondoskodni és azokat kérésre az Önkormányzat részére haladéktalanul átadni.
2. Az Egészségügyi Szolgáltató köteles a szolgáltatás folyamatosságáról gondoskodni az NM rendeletben és hatósági engedélyben foglaltak szerint.
3. Az Egészségügyi Szolgáltató köteles haladéktalanul írásban tájékoztatni az Önkormányzatot, ha a feladat ellátása bármilyen okból akadályoztatva van.
4. Szerződő Felek rögzítik, hogy az Egészségügyi Szolgáltató a jelen szerződés hatályba lépésének napján az egészségügyi szolgáltatás nyújtására jogosító végleges működési engedéllyel és a Nemzeti Egészségbiztosítási Alapkezelővel kötött finanszírozási szerződéssel rendelkezik. Egészségügyi Szolgáltató a működési engedély másolatát az Önkormányzat rendelkezésére bocsátja.
5. Az alapellátásban résztvevőknek – ideértve az egészségügyi, szociális, gyermek és ifjúságvédelmi területet is – együtt kell működnie a lakosság egészségi, szociális és mentális állapotának megőrzése, javítása érdekében. (háziorvos, házi gyermekorvos, fogorvos, iskola-egészségügyi feladatot ellátó szakember, védőnő, családsegítő hatáskörrel rendelkező munkatársa, gyermekjóléti szolgálat hatáskörrel rendelkező munkatársa stb.)
6. Szerződő Felek kölcsönösen kijelentik, hogy amennyiben jelen szerződésben szabályozott bármely kérdés utóbb jogszabályváltozás folytán, annak módosítása nélkül jogszabállyal ellentétessé válna, vagy azzal kapcsolatban kiegészítésre szorul, kölcsönösen írásban kezdeményezik a szerződés módosítását a jogszabályváltozás hatályba lépését követő 30. napon belül, annak megtörténtéig a szerződés a hatályos jogszabályi előírások szerinti tartalommal együtt hatályos.
7. Jelen szerződést a Szerződő Felek határozatlan időre kötik meg azzal, hogy azt bármelyik Fél a másik Félhez intézett írásbeli nyilatkozatával hat hónapos felmondási idővel szüntetheti meg. Írásbelinek minősül a másik félhez intézett tértivevényes levélpostai küldemény, a hivatali-, cég- vagy ügyfélkapura küldött felszólítás.

 A küldemény tértivevényes küldeményként, illetve futárral való küldése esetén az átvételi elismervényen feltüntetett napon, ha a tértivevény „nem kereste“ jelzéssel érkezik vissza, vagy ajánlott levélben történő küldés esetén a feladástól számított 5. (ötödik) napon, e-mailben való küldés esetén pedig a címzett e-mail szervere által küldött kézbesítési visszaigazoláson feltüntetett napon, vagy ha az ilyen nap nem munkanap, az e napot követő munkanapon minősül kézbesítettnek.

 A jelen feladat-ellátási szerződés 2023. július 01. napján lép hatályba.

1. Szerződő Felek úgy állapodnak meg, hogy Önkormányzat jelen szerződést azonnali hatállyal, indokolással, kizárólag akkor jogosult felmondani, ha:
2. Egészségügyi Szolgáltató a jelen szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat.
3. a személyes ellátásra kötelezett iskola-védőnő egészségügyi tevékenység végzésére való jogosultságát bármely okból elveszti.
4. Szerződő Felek úgy állapodnak meg, hogy Egészségügyi Szolgáltató a jelen szerződést azonnali hatállyal, indokolással, kizárólag akkor jogosult felmondani, ha Önkormányzat a jelen szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat.
5. A jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, illetve a mindenkor hatályos egészségügyi jogszabályok alkalmazandók.

 Felek rögzítik, hogy a jelen szerződés időtartama alatt, valamint azt követően is, kölcsönösen betartják a hatályos magyar és európai uniós adatvédelmi szabályokat, ideértve különösen, de nem kizárólagosan az információs önrendelkezési jogról és az információszabadságról szóló 2011. évi CXII. törvény („Info. törvény”), valamint az Európai Parlament és a Tanács (EU) 2016/679. számú rendelet a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről („GDPR”) rendelkezéseit.

 Felek rögzítik továbbá, hogy a jelen szerződéses együttműködés során, személyes adatokat csak és kizárólag a jelen szerződés teljesítéséhez szükséges mértékben kezelnek a másik fél munkavállalóiról, közreműködőiről, illetve teljesítési segédeiről. Ezeket az adatokat bizalmasan kezelik, és csak azon munkavállalóik, közreműködőik, illetve teljesítési segédeik részére biztosítanak ezekhez hozzáférést, akik részére indokolt és szükséges. Harmadik felek részére egyebekben ezeket az adatokat nem adják át, nem hozzák nyilvánosságra és nem teszik hozzáférhetővé. Felek egybehangzóan vállalják, hogy megtesznek minden olyan szükséges lépést, ideértve a megfelelő hozzájáruló nyilatkozatok beszerzését is, amely a személyes adatok jogszerű kezelése érdekében szükséges lehet.

 Felek egybehangzóan rögzítik, hogy a GDPR 6. cikk (1) b) pontja alapján kifejezetten jogszerűnek tekintik mindazon személyes adataik a másik szerződéses fél általi kezelését, amely célból és mértékben ez az adatkezelés a jelen szerződés teljesítéséhez a másik félnek szükséges.

1. Szerződő Felek kölcsönösen kötelezettséget vállalnak arra, hogy a szerződés hatálya alatt együttműködnek az iskola-egészségügyi védőnői ellátás működtetésének biztosítása érdekében.
2. Szerződő Felek jelen szerződésből eredő esetleges vitás kérdésekben egyezségre törekednek, ennek eredménytelensége esetére Szerződő Felek pertárgy értékétől függően a Szegedi Járásbíróság, illetve a Szegedi Törvényszék kizárólagos illetékességét kötik ki.
3. Jelen szerződés négy, egymással mindenben megegyező példányban készült, melyből két példány az Egészségügyi Szolgáltatót, valamint kettő az Önkormányzatot illeti.

 Szerződő Felek a szerződést elolvasták és értelmezés után, mint akaratukkal mindenben megegyezőt jóváhagyólag aláírják.

Helyszín , dátum

**Egészségügyi Szolgáltató képviseletében: Önkormányzat képviseletében:**

Prof. Dr. Lengyel Csaba elnök

Pozsár Anita gazdálkodásért felelős elnökhelyettes

Balogh Dénes ápolási igazgató

Jóváhagyom a Szegedi Tudományegyetem, mint a Szegedi Tudományegyetem Szent-Györgyi Albert Klinikai Központ fenntartója részéről:

Prof. Dr. Rovó László

rektor

Dr. Fendler Judit

kancellár